Nuorten laulu (Soini)
Me laulaen kilvalla laskeutaan
 alas kuivilta kukkuloilta,
 ja elämän vettä me maistellaan
 sinijärvien rannikoilta.
 Niin raittihit lähteet siellä on,
 ja valkoset kukkaset nurmikon
 ne toivojen tähtinä viittovat
 päin taivahan siintoa suurta.

 Me kansamme keskelle kuljemme
 kuin helmahan äidin armaan,
 ja rintahan kiini me suljemme
 sen kehtomme tuutijan harmaan.
 Sen kanssa me tahdomme toimia
 ja koitella nuoria voimia,
 ja rintamme riemua soitellen
 sen rinnalla sykkivät kilvan.